རྒྱལ་ཡུམ་མཚོ་རྒྱལ་གྱི་བླ་མའི་རྣལ་འབྱོར་བསྡུས་པ་བྱིན་རླབས་མྱུར་འཇུག་བཞུགས༔ ཨེ་མ་ཧོ༔ མདུན་ནམ་མཁར་འཇའ་འོད་ཐིག་ལེའི་ཀློང༔ མགོན་རྒྱལ་བ་ཐམས་ཅད་བསྐྱེད་པའི་ཡུམ༔ སྐྱབས་ཨོ་རྒྱན་ཆེན་པོའི་ཡུམ་གྱི་མཆོག༔ ཆོས་ཐེག་དགུ་རྩེ་རྒྱལ་མ་ལུས་པའི༔ དོན་མ་ལུས་མི་བརྗེད་གཟུངས་ ཐོབ་མ༔ མ་རྒྱལ་ཡུམ་ཡེ་ཤེས་མཚོ་རྒྱལ་མ༔ གཞོན་བཅུ་དྲུག་ལོན་པའི་ན་ཚོད་ཅན༔ སྐུ་དཀར་དམར་མདངས་ལྡན་ཟུར་མིག་གཡོ༔ གནམ་སྣུམ་གྱི་དབུ་སྐྲ་ཟལ་བུ་འཕྱང༔ མེ་ཏོག་གི་ཅོད་པན་དོ་ཤལ་དཀྲིས༔ གོས་དཀར་ པོ་གསེར་གྱི་རི་མོས་སྤྲས༔ རྒྱན་རིན་ཆེན་སྣ་ཚོགས་ཕྲེང་བ་མཛེས༔ ཕྱག་གཡས་པའི་གསེར་བུམ་བདུད་རྩིས་བཀང༔ གཡོན་པ་ཡིས་རིན་ཆེན་ཕྲེང་བ་བསྣམས༔ བཞེངས་སྟབས་ཀྱིས་པད་ཟླར་བཞུགས་པ་དང༔ མཐའ་སྐོར་ དུ་ཕྱོགས་མདོག་རིགས་བཞིར་བསྐོར༔ མ་ཁྱེད་ལ་གསོལ་བ་སྙིང་ནས་འདེབས༔ ཐུགས་བརྩེ་བ་ཆེན་པོས་དགོངས་སུ་གསོལ༔ ལས་ངན་པའི་ཁམས་གསུམ་སེམས་ཅན་ཀུན༔ ལམ་རྒྱུད་ལྔའི་གནས་སུ་དབང་མེད་འཁྱམས༔སྡུག་བསྔལ་ཀུན་བཟོད་བླག་མེད་པར་མྱོང༔ བོད་གངས་ལྗོངས་དྭ་ཕྲུག་ཉམ་ཐག་ཀུན༔ མཐའ་དམག་གི་མི་དགེའི་ཁྲིམས་ཀྱིས་མནར༔ ཆོས་དལ་གཅིག་བསྒྲུབ་ན་ཁྲིམས་ལ་སྦྱར༔ བསྟན་འཛིན་ཀུན་བཅོམ་ཞིང་ཆོས་བསྟན་བསྣུབས༔ ཐབས་ངན་གཡོས་བསླུ་ཐབས་སྣ་ཚོགས་ཀྱིས༔ བོད་ཡུལ་འདི་སྡུག་གི་འདམ་དུ་ཚུད༔ རང་ཉོན་མོངས་དུག་ལྔའི་དབང་ཤོར་ནས༔ བདེ་འདོད་ཀྱང་སྡུག་བསྔལ་རྒྱུ་རྣམས་བསགས༔ ངེད་ཉམ་ཐག་དྭ་བུ་མགོ་འཁོར་ རྣམས༔ མ་ཁྱེད་ཀྱི་ཐུགས་ཀྱིས་འདོར་ཕོད་དམ༔ བུས་གདུང་བའི་འོ་དོད་འདི་ཉིད་ལ༔ སྙན་གསོན་དང་མ་ཅིག་མཁར་ཆེན་བཟའ༔ ད་མ་གཡེལ་མ་འཕྱུགས་བྱིན་གྱིས་རློབས༔ ལུས་འགྱུར་མེད་སྐུ་ཡི་དངོས་གྲུབ་སྩོལ༔ ངག་ཚངས་དབྱངས་གསང་གི་བྱིན་ཕོབ་ཅིག༔ ཡིད་འཁྲུལ་མེད་ཐུགས་ཀྱི་དངོས་གྲུབ་སྩོལ༔ དུས་གཏན་ཀྱི་སྐྱིད་སྡུག་ལེགས་ཉེས་ཀུན༔ ཅི་མཛད་ཀྱི་སྤྱོད་པ་ཁྱེད་རང་མཁྱེན༔ བུས་གློ་སྙིང་བྲང་གསུམ་ཁྱེད་ལ་འབུལ༔ མཐར་ རང་སྣང་རྣམ་དག་དཔལ་རིའི་ཞིང༔ མ་རྒྱལ་ཡུམ་ཐུགས་ཀློང་འཕོ་བར་ཤོག༔ཨོཾ་ཛྙཱ་ན་ཌཱཀྐི་ཝཱ་རཱ་ཧཱི་སརྦ་སིདྡྷི་ཕ་ལ་ཧཱུྃ༔ མཁའ་འགྲོའི་གནས་གསུམ་འབྲུ་གསུམ་ལས༔ འོད་ཟེར་དཀར་དམར་མཐིང་གསུམ་འཕྲོས༔ སྒོ་གསུམ་ཐིམ་པས་སྒྲིབ་ཀུན་སྦྱངས༔ ལྷན་སྐྱེས་ཆོས་སྐུའི་ངང་དུ་ཨཱཿ ཞེས་པ་འདིའང་དབྱངས་ཅན་བཞད་པའི་རྡོ་རྗེས་སོ།།